
V E N D I M

Nr.______, datë_________      
                                                              
PËR 

PËRCAKTIMIN E PROCEDURAVE SPECIFIKE PËR IMPORTIMIN, HEDHJEN PËR KONSUM, LËVIZJEN, KONTROLLIN, MBIKËQYRJEN, NGJYRUESIT DHE SHËNJUESIT                                             E NËNPRODUKTEVE TË NAFTËS 

Në mbështetje të nenit 100 të Kushtetutës dhe të pikës 5, të nenit 54, të                            ligjit nr.61/2012, “Për akcizat në Republikën e Shqipërisë”, me propozimin e ministrit të Financave, Këshilli i Ministrave

V E N D O S I:
I. PËRKUFIZIME

Në kuptim të këtij vendimi, termat dhe shprehjet e mëposhtme kanë këto kuptime:

1. “Autoritet”, Drejtoria e Përgjithshme e Doganave.

2. “Ditë punë”, një ditë gjatë së cilës kryhet puna në Republikën e Shqipërisë, me përjashtim të ditëve të pushimeve dhe festave zyrtare.

3. “Çmimi i shërbimit të shënjimit”, tarifa kombëtare e shërbimit të shënjimit, që do t’i paguhet shoqërisë “ALBTrace CO”, sh.a., nga subjektet e detyruara dhe do të jetë në shumën prej 6.5 (gjashtë pikë pesë) euro pa TVSH, për 1 000 (një mijë) litra të shënjuara.

4. [bookmark: _Hlk217461672]“Balanca e disponueshme”, fondet monetare të transferuara paraprakisht nga subjektet e detyruara në llogarinë e posaçme të shërbimit të shënjimit, të cilat, pas konfirmimit të pranimit të pagesës dhe regjistrimit në sistemin zyrtar të shënjimit, përbëjnë kredinë e disponueshme për përdorim nga subjekti, vetëm për kryerjen e shërbimit të shënjimit të karburanteve.
5. “ALBTrace CO sh.a.”, ofruesi i shërbimit të shënjimit të karburanteve, që është shoqëria e angazhuar nga qeveria për realizimin e komponentit teknik dhe operativ të sistemit, duke përfshirë  sigurimin dhe përdorimin e  pajisjeve dhe instrumenteve përkatëse, kryerjen e testeve në terren dhe testeve konfirmuese, si dhe mbështetjen e proceseve të monitorimit në autoritetin dhe nën mbikëqyrjen e administratës doganore.
 
6. “Shënjuesi”, Ready To Use Marker (RUM), substanca shënjuese që injektohet nga shoqëria “ALBTrace CO”, sh.a., në produktet që i nënshtrohen shënjimit, duke mundësuar verifikimin e shlyerjes së detyrimeve fiskale përkatëse. RUM-i përbën shënjuesin zyrtar dhe furnizohet ekskluzivisht nga shoqëria “ALBTrace CO”, sh.a., e cila zotëron ekskluzivisht të drejtën përkatëse të teknologjisë “know-how” për përdorimin e tij.

7. “Sistemi i integritetit të karburanteve” (Fuel Integrity Solution) (FIS), një sistem i integruar, i administruar nga shoqëria “ALBTrace CO”, sh.a., që mundëson monitorimin, kontrollin dhe gjurmueshmërinë e karburanteve përgjatë zinxhirit të furnizimit, ndërsa të dhënat janë pronë e shtetit dhe autoritetit doganor me qëllim garantimin e cilësisë, integritetit dhe ligjshmërisë së tyre.

8. “Personeli i autorizuar”, personeli i shoqërisë “ALBTrace CO”, sh.a., i caktuar nga ky i fundit për ta ndihmuar në instalimin, vënien në punë dhe zbatimin e shërbimit të shënjimit dhe gjurmimit dhe për të përfaqësuar kompaninë.

9. “Produktet e shënjimit”, produktet e bardha (gazoil dhe benzen), konform standardeve përkatëse të cilësisë dhe që kanë për destinacion hedhjen në qarkullim të lirë, përveç produkteve që janë të përjashtuara/të reduktuara nga taksat, sipas parashikimeve të legjislacionit doganor; specifikisht produktet me emërtimet dhe klasifikimin tarifor të NKM,-së, si vijon: gazoil (27101942,27101944, 27101946, 29101948 dhe 27102011), benzinë pa plumb (27101241, 27101245 dhe 27101249).

10. “Subjektet e detyruara”, të gjitha subjektet, që tregtojnë, importojnë, shpërndajnë, transportojnë, magazinojnë, prodhojnë, rafinojnë ose kryejnë çdo aktivitet tjetër tregtar me produktet e shënjimit, që janë të detyruara të paguajnë detyrimet fiskale për këto produkte dhe të kërkojnë kryerjen e shërbimit, sipas kuadrit ligjor në fuqi dhe këtij vendimi.

11. “Shërbimi i shënjimit”, procesi i shënjimit dhe gjurmimit/monitorimit të produkteve të shënjimit, i cili përbëhet nga dy fazat, si më poshtë vijon:

a) “Shërbimi i shënjimit”, që nënkupton procesin nëpërmjet të cilit në produktet e karburantit  injektohet shënjuesi nga shoqëria “ALBTrace CO”, sh.a.,; 
b) “Shërbimi i gjurmimit/monitorimit”, që nënkupton  procesin e monitorimit dhe kontrollit të produkteve të shënjimit, i kryer nën autoritetin dhe mbikëqyrjen e administratës doganore, duke u mbështetur në teknologjitë dhe sistemet e vëna në dispozicion nga shoqëria “ALBTrace CO”, sh.a.;

12. “Pajisjet e shënjimit”, pajisjet elektronike, mekanike dhe software-ike të vendosura në terminale, rafineri, depo dhe çdo pikë tjetër të përcaktuar nga autoriteti dhe shoqëria “ALBTrace CO”, sh.a., të cilat sigurojnë injektimin e shënjuesit, regjistrimin e sasisë së injektuar, monitorimin e proceseve dhe garantimin e integritetit të të dhënave të shënjimit në kohë reale.

13. “Formulari i vetëdeklarimit”, dokumenti standard, sipas aneksit I të këtij vendimi, që plotësohet nga subjekti i detyruar, nëpërmjet të cilit deklarohen të dhënat teknike të autobotit dhe sasitë e karburantit sipas dhomave (kompartimenteve) të autocisternës, mbi bazën e dokumentacionit provues ose të dhënave të matjes gjatë procesit të ngarkimit.
        Subjekti i detyruar mban përgjegjësi për saktësinë dhe vërtetësinë e të dhënave të deklaruara në këtë formular, në përputhje me legjislacionin në fuqi.

14. “Certifikata e shënjimit të karburantit”, dokumenti zyrtar, teknik dhe rregullator, i lëshuar nga shoqëria “ALBTrace CO”, sh.a., i cili vërteton kryerjen e procesit të shënjimit dhe përmbajtjen e tij, në përputhje me kërkesat teknike dhe procedurale të përcaktuara. “Certifikata e shënjimit të karburantit” shërben si provë dokumentare për:

a) kryerjen e procesit të shënjimit në vendndodhjen dhe kohën e përcaktuar;
b) identifikimin e llojit të karburantit, sasisë së shënjuar dhe subjektit përkatës;
c) gjurmueshmërinë e karburantit përgjatë zinxhirit të furnizimit përmes Sistemit të Integritetit të Karburanteve ALBTrace;

II. FUSHA E ZBATIMIT 

1. Në përputhje me këtë vendim, subjektet e detyruara pajisen me shërbimin e shënjimit për të gjitha produktet e shënjimit në momentin që çlirohen për qarkullim të lirë.

2. Në përputhje me këtë vendim, subjektet e detyruara pajisen me shërbimin e shënjimit për të gjitha produktet e shënjimit në momentin që çlirohen për qarkullim të lirë, të cilat hidhen në treg pas fazës së ciklit të furnizimit, përfshirë prodhimin, rafinimin, magazinimin, shpërndarjen dhe çdo proces tjetër, të përcaktuar në legjislacionin në fuqi.

3. Shënjuesi injektohet në brendësi të produkteve të shënjimit nga personeli i autorizuar i shoqërisë “ALBTrace CO”, sh.a., me anë të teknologjisë së posaçme të vendosur në dispozicion nga kjo e fundit, duke garantuar saktësinë, sigurinë dhe gjurmueshmërinë e plotë të procesit të shënjimit.

III.  NDALIMET

Subjektet e detyruara pajisen me shërbimin e shënjimit për të gjitha produktet e shënjimit të zotëruara prej tyre. Ndalohet: 

a) tregtimi, importimi, shpërndarja, transportimi, magazinimi ose kryerja e çdo aktiviteti tjetër tregtar me produktet e shënjimit që nuk përmbajnë shënjuesin e injektuar nga shoqëria “ALBTrace CO”, sh.a., sipas procedurave të hollësishme, të përcaktuara në këtë vendim;
b) importimi, prodhimi, mbajtja, shitja ose disponimi në çfarëdo mënyre i substancave të ngjashme me shënjuesin ose që pretendohen të ngjashme me shënjuesin nga subjekte të ndryshme nga shoqëria “ALBTrace CO”, sh.a., apo personeli i autorizuar i shoqërisë “ALBTrace CO”, sh.a., me përjashtim të subjekteve, rregullisht të kontraktuara nga kjo shoqëri dhe të autorizuara prej saj për këtë qëllim;
c) kryerja e çdo ndërhyrjeje teknike, manipuluese ose devijuese në pajisjet,  aparaturat matëse, software-ët e monitorimit apo çdo teknologji tjetër të vënë në dispozicion nga shoqëria “ALBTrace CO”, sh.a., për kryerjen e shërbimit të shënjimit dhe gjurmimit;
[bookmark: _Hlk217461573]ç) 	kryerja e çdo veprimi, që ka për qëllim ose efekt të pengojë, të shmangë, të devijojë apo të dëmtojë në çfarëdo forme procesin e shënjimit, gjurmimit, monitorimit, verifikimit apo raportimit të të dhënave të lidhura me shërbimin e shënjimit.

IV. PROCEDURAT PËR POROSITJEN, PAGESËN DHE KRYERJEN E SHËRBIMIT TË SHËNJIMIT

1. Shoqëria ALBTrace CO”, sh.a., menaxhon urdhrat e shënjimit si dhe planifikon disponueshmërinë e shënjuesit (RUM), si dhe sigurimin e vazhdimësisë dhe ofrimit të pandërprerë të shërbimit të shënjimit të karburanteve.  

2. Subjektet e detyruara porosisin dhe kryejnë pagesën e shërbimit të shënjimit pranë shoqërisë “ALBTrace CO”, sh.a.,.
 
3. Çmimi i shërbimit të shënjimit është në vlerën 6.5 (gjashtë pikë pesë) euro pa TVSH për çdo 1 000 (një mijë) litra karburant të shënjuar.

4. Procesi i parapagimit për shërbimin e shënjimit të karburanteve fillon në momentin kur subjekti i detyruar kryen një pagesë me qëllim sigurimin ose rritjen e balancës së parapaguar të disponueshme për shërbimin e shënjimit, përmes llogarive bankare të rëna dakord dhe duke përdorur referencë faturimin e kryer nga shoqëria “ALBtrace CO”, sh.a., për parapagimin përkatës. Fondet transferohen nga llogaria bankare e subjektit të detyruar në llogarinë bankare të posaçme të përcaktuar të shoqërisë “ALBTrace CO”, sh.a.

5. Balanca e parapaguar përbën kredinë monetare të disponueshme të subjektit të detyruar për mbulimin e kostove të shërbimit të shënjimit dhe nuk mund të jetë, në asnjë rast, më e ulët se 6,5 (gjashtë presje pesë) euro, shumë e cila mbulon koston minimale të shënjimit për një sasi prej 1 000 (një mijë) litrash karburant.

6. Pas marrjes së fondeve, shoqëria “ALBTrace CO”, sh.a., verifikon pagesën për sa i përket përfundimit të transfertës, saktësisë së shumës dhe monedhës, si dhe përputhshmërisë së referencës së pagesës me Subjektin e Detyruar përkatës. Deri në përfundimin e këtij verifikimi, fondet nuk konsiderohen të disponueshme për përdorim në sistemin e shënjimit.

7. Pas përfundimit të verifikimit, parapagimi regjistrohet në Sistemin e Integritetit të Karburanteve, duke kredituar balancën e parapaguar të subjektit të detyruar, e cila bëhet menjëherë e përdorshme për kryerjen e operacioneve të shënjimit. Sistemi i Integritetit të Karburanteve shërben si sistemi zyrtar i regjistrimit të balancës së parapaguar dhe siguron zbritjen e saktë dhe automatike të çdo përdorimi të mëtejshëm të shënjuesit. Në mungesë të kredisë minimale të përcaktuar, procesi i shënjimit pezullohet automatikisht deri në rikthimin e saj në nivelin minimal të kërkuar.

8. Pas përditësimit të balancës së parapaguar, shoqëria “ALBTrace CO”, sh.a., njofton subjektin e detyruar përmes një njoftimi zyrtar elektronik të transmetuar nëpërmjet postës elektronike, duke konfirmuar kreditimin e balancës së parapaguar dhe disponueshmërinë e fondeve për përdorim operacional në kuadër të shërbimit të shënjimit. 

9. Shërbimi i shënjimit realizohet nga shoqëria “ALBTrace CO”, sh.a., pas shlyerjes së të gjitha detyrimeve fiskale të zbatueshme që lidhen me karburantet, objekt akcize. 

10. Autoritetet doganore apo tatimore, sipas rastit, refuzojnë çdo shlyerje të detyrimeve fiskale nga subjektet e detyruara nëse shërbimi i shënjimit nuk është kryer për karburantet përkatëse, në përputhje me parashikimet e ligjit nr.61/2012, “Për akcizat në Republikën e Shqipërisë”, dhe në funksion të statusit të shoqërisë “ALBTrace CO”, sh.a., si magazinë fiskale.

11. Administrata doganore ushtron funksionin e saj mbikëqyrës dhe verifikues mbi këtë proces, në përputhje me legjislacionin në fuqi.

12. Pas përfundimit të procesit të shënjimit të karburanteve, shoqëria “ALBTrace CO”, sh.a., gjeneron “Certifikatën e shënjimit të karburanteve”, e cila përbën provë të përmbushjes së detyrimeve për shenjimin e karburanteve të parashikuara në këtë vendim dhe përdoret për qëllime monitorimi dhe kontrolli nga autoritetet kompetente.

13. Çdo porosi shënjimi e paraqitur për ofrimin e shërbimit të shënjimit të karburanteve duhet të përmbajë informacionin e mëposhtëm:

a) Identitetin e subjektit që kërkon kryerjen e shërbimit të shënjimit;
b) Llojin e karburantit;
c) Vëllimin e karburantit  të specifikuar në faturë dhe në kalimatës;
ç) 	Kapacitetin total të autobotit, numrin e kompartimenteve (dhomave), kapacitetin individual të secilit kompartiment si dhe llojin e karburantit të transportuar në secilin kompartiment;
d) Destinacionin e furnizimit/dërgesës së karburantit dhe identitetin e subjektit pritës;
dh)Dokumentacionin provues që konfirmon shlyerjen e të gjitha detyrimeve të zbatueshme të akcizës dhe detyrimeve të tjera fiskale, sipas verifikimit të kryer nga administrata doganore.

14. 	Shoqëria “ALBTrace CO”, sh.a., regjistron porositë e marra në sistemin FIS. Shërbimi i shënjimit të karburanteve do të kryhet nga personeli i autorizuar i shoqërisë “ALBTrace CO”, sh.a., në pikat e caktuara për shënjim, siç specifikohet në porosinë e bërë/deklaruar nga secili subjekt i detyruar.

15. 	Pas marrjes së porosive dhe konfirmimit të pagesës, shoqëria “ALBTrace CO”, sh.a.,  kryen shërbimin e shënjimit “sa më parë të jetë e arsyeshme”, por, në çdo rast, jo më vonë se 24 (njëzet e katër) orë nga data e konfirmimit të pagesës për marrjen e porosisë nga shoqëria “ALBTrace CO”, sh.a.

16. 	Subjektet e detyruara, të cilat porosisin pranë shoqërisë “ALBTrace CO”, sh.a., shërbimin e shënjimit pas pagesës së çmimit të shërbimit të shënjimit, përfitojnë shërbimin përkatës dhe pajisen me konfirmimin përkatës të kryerjes së tij.

V. REALIZIMI I SHËRBIMIT TË SHËNJIMIT 

1. Shënjimi i detyrueshëm i lëndëve djegëse përfshin të gjitha produktet e bardha (gazoil dhe benzen), sipas standardeve përkatëse të cilësisë dhe që kanë për destinacion hedhjen në qarkullim të lirë, përveç produkteve që janë të përjashtuara/të reduktuara nga taksat, sipas parashikimeve të legjislacionit doganor; specifikisht produktet me emërtimet dhe klasifikimin tarifor të NKM,-së si vijon: gazoil (27101942,27101944,  27101946, 29101948 dhe 27102011), benzinë pa plumb (27101241, 27101245 dhe 27101249), përpara vënies së tyre në treg.  

 2. Shoqëria “ALBTrace CO”, sh.a., ka të drejtën ekskluzive për të ofruar shërbimin e shënjimit të karburanteve në të gjithë territorin e Republikës së Shqipërisë për të gjitha produktet e shënjimit, si dhe për të arkëtuar çmimin e shërbimit të shënjimit të karburanteve.

3. 	Shënjimi i karburanteve do të realizohet në 4 pika shënjimi të ngritura dhe të instaluara nga shoqëria “ALBTrace CO”, sh.a., dhe të shpërndara në të gjithë territorin e Republikës së Shqipërisë, sipas nevojave të dakordësuara me DPD-në.

4. Të gjitha subjektet e detyruara, përpara fillimit të procesit të shënjimit janë të detyruara të paraqesin pranë përfaqesuesit të autorizuar, i cili ndodhet në pikën e shënjimit të shoqërisë “ALBTrace CO”, sh.a., të miratuar nga   DPD-ja, dokumentacionin e detyrueshëm për fillimin e procesit të shënjimit, si më poshtë vijon:

a) Certifikatën e regjistrimit të subjektit (Numri i identifikimit të personit të tatueshëm - NIPT);
b) Konfirmimin e parapagimit ose të disponueshmërisë së një balance të mjaftueshme për ofrimin e shërbimit të shënjimit në sistemin përkatës, si dhe konfirmimin e shlyerjes së të gjitha taksave dhe detyrimeve të zbatueshme;
c) Faturën e shitjes së lëshuar nga importuesi, ku përcaktohen sasitë dhe lloji i karburantit, i cili do t’i nënshtrohet shënjimit;
ç) Vetëdeklarimin/dokumentacionin zyrtar provues (nga procesi i matjes gjatë ngarkimit të karburantit) për sasitë përkatëse, sipas dhomave (kompartimenteve) të autocisternës, në rastet kur këto të dhëna nuk janë të pasqyruara në faturën tatimore. Vetëdeklarimi kryhet nëpërmjet formularit standard, sipas aneksit I të këtij vendimi, i cili plotësohet nga subjekti i detyruar mbi bazën e të dhënave të sakta dhe të verifikueshme, përfshirë të dhënat që rezultojnë nga procesi i matjes gjatë ngarkimit të karburantit (p.sh. përmes pajisjeve matëse – kalimatës). Subjekti i detyruar mban përgjegjësi të plotë për saktësinë dhe vërtetësinë e të dhënave të deklaruara në këtë formular, në përputhje me legjislacionin në fuqi.

5. Pa plotësimin dhe verifikimin paraprak të dokumentacionit të parashikuar në  pikën 4, procedura e shënjimit të karburanteve nuk lejohet të iniciohet.

6. 	Në  rast mospërputhjeje të dokumentacionit ose konstatimit të shkeljeve nga ana e subjektit gjatë procesit, shoqëria “ALBTrace CO”, sh.a., pezullon procesin e shënjimit dhe njofton subjektin që të plotësojë dhe të rregullojë mospërputhjet e konstatuara. Në rast mosplotësimi shoqëria “ALBTrace CO”, sh.a., njofton autoritetet doganore për mospërputhjet e konstatuara.

VI. PROCEDURA E SHËNJIMIT TË KARBURANTEVE NGA SHOQËRIA “ALBTRACE CO”, sh.a.

Në zbatim të këtij vendimi dhe në dakordësi me autoritetin doganor, përcaktohen 4 (katër) pika shënjimi të karburanteve, të shpërndara në mënyrë strategjike në territorin e Republikës së Shqipërisë, në të cilat kryhet procesi i shënjimit nga shoqëria “ALBTrace Co”, sh.a., në përputhje me procedurat e miratuara në zbatim të këtij vendimi dhe kërkesat ligjore në fuqi.

1. Shoqëria “ALBTrace CO”, sh.a., përpara fillimit të çdo procedure të shënjimit të karburanteve, verifikon dokumentacionin e paraqitur nga subjekti detyrues, sipas përcaktimeve në pikën 2, të këtij vendimi.

2. Personeli i autorizuar përgatit sasinë e nevojshme të shënjuesit, bazuar në vëllimin e dokumentuar për secilin kompartiment. Sasia e shënjuesit zyrtar të nevojshëm për shënjimin e autobotëve llogaritet me saktësi, duke përdorur  pajisjet e dozimit në zonën e punës nga personeli autorizuar i shoqërisë “ALBTrace CO”, sh.a..

3. Pasi autoboti të jetë gati për shënjim, enët e dozimit të përgatitura transportohen në rampën përkatëse për përdorim të menjëhershëm. Enët e përgatitura të dozimit nuk lihen në asnjë moment dhe në asnjë rrethanë pa mbikëqyrje nga personeli i autorizuar i shoqërisë “ALBTrace CO”, sh.a. 

4. Shoqëria “ALBTrace CO”, sh.a., kryen veprimet, si më poshtë vijon: 

a) Verifikimin vizual të ndarjeve të brendshme të autobotit. Personeli i autorizuar i shoqërisë “ALBTrace CO”, sh.a., kryen verifikimin vizual të njësisë së transportit të karburantit dhe të vëllimit të karburantit në secilin  kompartiment si dhe kryen rakordimin e tyre me planin e shënjimit, faturën tatimore dhe dokumentacionin tjetër shoqërues.
b) Aplikimin e shënjuesit: Personeli i autorizuar i shoqërisë “ALBTrace CO”, sh.a., dozon  sasinë përkatëse të shënjuesit në kompartimentet e autobotit përmes ngarkimit nga sipër;
c) Regjistrimin në sistem:, Shoqëria “ALBTrace CO”. sh.a., regjistron në Sistemin e Menaxhimit të Integritetit të Karburanteve (FIS) të dhënat për sasinë e shënjuesit zyrtar të aplikuar, numrin e shërbimit, identifikimin e subjektit, targën e mjetit, llojin e karburantit, detajet e kompartimenteve  dhe vëllimet përkatëse. Të gjitha operacionet e dozimit kryhen në prani të dëshmitarëve të caktuar. Emrat dhe nënshkrimet e personelit të autorizuar dhe të dëshmitarëve regjistrohen dhe përfshihen në “Certifikatën e shënjimit të karburanteve”, të lëshuar nga shoqëria “ALBTrace CO”, sh.a.
ç) 	Lëshimin e certifikatës së shënjimit: Pas përfundimit të procesit të shënjimit, shoqëria “ALBTrace CO”, sh.a., konfirmon në aplikacion se transaksioni është kryer saktë dhe lëshon “Certifikatën e shënjimit të karburanteve”, në përputhje me procedurat dhe kërkesat në fuqi. Çdo transaksion i shënjimit duhet të konfirmohet me nënshkrim nga operatori i shqërisë “ALBTrace CO”, sh.a. dhe mbikëqyrësit e kësaj shoqërie, si dhe shoferi i autobotit ose përfaqësuesi i Shoqërisë së Tregtimit të Karburanteve, sipas rastit.

5. Të gjitha nënshkrimet duhet të jenë të qarta, të lexueshme dhe në përputhje me dokumentacionin përkatës të paraqitur. Nënshkrimet kryhen në formë fizike ose elektronike, sipas procedurave të miratuara dhe sistemeve elektronike në përdorim. “Certifikata e shënjimit të karburanteve” i dorëzohet drejtuesit të mjetit dhe asnjë mjet nuk lejohet të largohet nga terminali pa qenë i pajisur me një certifikatë të vlefshme të shënjimit të karburanteve.

VII. MBIKËQYRJA E PROCESIT TË SHËNJIMIT NGA AUTORITETI DOGANOR

1. Administrata doganore, përmes Drejtorisë së Përgjithshme të Doganave, ushtron kompetencat e mbikëqyrjes, kontrollit dhe verifikimit mbi procesin e shënjimit të karburanteve, me qëllim sigurimin e pagesës së akcizës, parandalimin e evazionit fiskal dhe mbrojtjen e integritetit të tregut të karburanteve. 

2. Administrata doganore pas përfundimit të procesit të shënjimit nga shoqëria “ALBTrace CO”, sh.a., verifikon dhe administron dokumentacionin e mëposhtëm:

a) “Certifikatën e shënjimit të karburanteve”;, 
b) Dokumentet e tërheqjes/lirimit të karburantit dhe dokumentacionin shoqërues përkatës; 
c) Dokumentet e lirimit të karburantit duhet të pasqyrojnë statusin “karburant i shënjuar”;

3. Shoqëria “ALBTrace CO”, sh.a., vendos në dispozicion të administratës doganore çdo të dhënë, raport, dokumentacion të kërkuar për qëllime kontrolli dhe verifikimi.

VIII. SHËRBIMI I MONITORIMIT

1. Shërbimi i monitorimit kryhet nga autoriteti doganor me mbështetjen e shoqërisë “ALBTrace CO”, sh.a., dhe përfshin pa u kufizuar në to, monitorimin dhe analizimin e karburanteve përmes teknologjive të specializuara.

2. Për realizimin e shërbimit të monitorimit/analizimit, autoriteti doganor do të përdorë teknologjinë e vënë në dispozicion nga shoqëria “ALBTrace CO”, sh.a., e cila përfshin analizatorë/detektorë portativë, përfshirë laboratorë të lëvizshëm të analizave. 

3. Për realizimin e shërbimit të monitorimit në terren, shoqëria “ALBTrace CO”, sh.a., vë në dispozicion të autoritetit doganor 5 (pesë) njësi të lëvizshme laboratorike, të pajisura me analizatorë dhe pajisje të specializuara për analizimin e karburanteve, të cilat përdoren për të mbështetur aktivitetet e inspektimit dhe kontrollit në terren.

4. Të gjithë laboratorët e lëvizshëm, si dhe pikat e shënjimit të karburanteve në terminalet doganore pajisen me sistem monitorimi me kamera (CCTV),  që garantojnë funksionimin e rregullt, regjistrimin dhe transmetimin në kohë reale të pamjeve të procedurave faktike të testimit dhe shënjimit.

5. Përfaqësuesit e autoritetit doganor do të mbështeten nga përfaqësuesit e shoqërisë “ALBTrace CO”, sh.a., në të gjitha aktivitetet e monitorimit të kryera  në Republikën e Shqipërisë dhe do t’i garantojnë shoqërisë “ALBTrace CO”, sh.a., akses të plotë në të gjitha vendndodhjet ku gjenden karburante që i nënshtrohen shënjimit dhe që janë objekt kontrolli. 

6. Autoriteti harton programin e monitorimeve bazuar në planin e monitorimit sipas faktorëve të riskut dhe të miratuar nga autoriteti doganor. Ky program trajtohet si informacion rreptësisht konfidencial. Objektivat e monitorimit, afatet kohore dhe vendndodhjet që do të monitorohen përcaktohen ekskluzivisht nga autoriteti. Plani përmban vendndodhjen dhe/ose subjekte që konsiderohen me prioritet të lartë për monitorim.

7. Frekuenca e monitorimit në një vendndodhje të caktuar mund të rritet, kur kjo zonë vlerësohet si me risk të lartë nga administrata doganore dhe ofruesi i shërbimit, shoqëria  “ALBTrace CO”, sh.a.. 

8. Ditën e monitorimit, autoriteti do t’i kërkojë shoqërisë “ALBTrace CO”, sh.a., të vendosë në dispozicion të tij përfaqësuesit e saj, të cilët do të shoqërojnë ekipin e autoritetit në aktivitetin e monitorimit, pa i vënë më parë në dijeni për pikat konkrete dhe kohën e monitorimit. 

9. Ruajtja e konfidencialitetit të shërbimit të monitorimit përbën një parim themelor të zbatueshëm për realizimin e suksesshëm të tij.

IX. KUSHTET E REALIZIMIT TË MONITORIMIT DHE DETYRIMET E SUBJEKTEVE TË DETYRUARA 

1. Subjektet e detyruara zbatojnë kërkesat teknike të përcaktuara nga shoqëria “ALBTrace CO”, sh.a., përfshirë, por pa u kufizuar në to, sigurimin e një  mjedisi pune të pastër dhe të lirë nga rreziqet e zjarrit. Zona e monitorimit duhet të jetë e pajisur me fikëse zjarri, dhe, në çdo rast, vendndodhja duhet të jetë e ndriçuar mirë dhe e identifikueshme qartë si pikë monitorimi në terren me qëllim  mundësimin e kryerjes së rregullt të shërbimit të monitorimit. 

2. Çdo pengim ose refuzim i ushtruar nga subjektet e detyruara në përmbushjen e detyrimeve, që rrjedhin nga zbatimi i procesit të monitorimit, kur një sjellje e tillë nuk përbën vepër penale, përbën kundërvajtje administrative dhe sanksionohet nga autoriteti, sipas nenit 93, të                           ligjit nr.61/2012, “Për akcizat”, të ndryshuar.

3. Monitorimi në terren kryhet nga autoriteti doganor me teknologjinë e vënë në dispozicion nga shoqëria “ALBTrace CO”, sh.a., në vendndodhje ku karburanti transportohet, tregtohet ose magazinohet. 

4. Kur monitorimi në terren kryhet në stacione karburanti, depo, rezervuarë ose ambiente të tjera magazinimi fikse, mostrat merren drejtpërdrejt nga linja e depozitimit ose furnizimit të produktit.

5. Kur monitorimi në terren kryhet në autobote ose mjete të tjera transporti të karburanteve, përzgjedhja e vendit të monitorimit bëhet duke marrë parasysh sigurinë dhe rendin publik.
6. Asnjë veprimtari monitorimi e shënjimit të karburanteve nuk do të konsiderohet e vlefshme nëse është kryer pa analizën e realizuar përmes laboratorëve dhe sistemeve teknologjike të vëna në dispozicion nga shoqëria “ALBTrace CO”, sh.a.

7. Subjekti i detyruar vë në dispozicion të njësisë së monitorimit në terren dokumentacionin e kërkuar sipas urdhrit të inspektimit, referuar manualeve të autoritetit doganor.

X. PROCEDURA OPERATIVE E MONITORIMIT NË TERREN

1. Marrja e mostrave të karburantit kryhet nga personeli i trajnuar dhe i kualifikuar i shoqërisë “ALBTrace CO”, sh.a., në përputhje me standardet ndërkombëtare përkatëse ose procedurat e validuara të marrjes së mostrave dhe me kërkesat e zbatueshme të standardit S SH ISO/IEC 17025:2017 në prani të subjektit të detyruar dhe të përfaqësuesve të administratës doganore.

2. Mostra fillestare merret në volumin prej 500 ml për secilin prej karburanteve, sipas rastit, përkatësisht naftë D1 (kodi doganor 27101943), dhe benzinë pa plumb (kodi doganor 27101245, 27101241), nga burimet e mëposhtme:

a) Të gjithë rezervuarët nëntokësorë ose rezervuarët e magazinimit; 
b) Të gjitha pompat e furnizimit, për vendndodhjet me një produkt të vetëm, vetëm pas furnizimit të një mjeti;
c) Dhomat (kompartimentet) e autoboteve që transportojnë karburantet në zinxhirin e furnizimit vendas.

 3.	Mostrat identifikohen, etiketohen dhe dokumentohen rregullisht dhe transferohen në njësinë e laboratorit të lëvizshëm për analizë, në përputhje me procedurat e miratuara nga shoqëria “ALBTrace CO”. sh.a., duke respektuar kërkesat e mëposhtme:

a) 	Çdo mostër pajiset me etiketë unike identifikimi, ku shënohen të paktën data dhe ora e marrjes, vendndodhja, lloji i karburantit, sasia e mostrës, emri dhe nënshkrimi i përfaqësuesit të shoqërisë “ALBTrace CO”, sh.a., në terren, si dhe emri e nënshkrimi i subjektit të detyruar ose përfaqësuesit të  autorizuar prej tij. 
 b) Transporti dhe ruajtja e mostrave kryhen në kushte të kontrolluara, që garantojnë integritetin, gjurmueshmërinë dhe paprekshmërinë e tyre, deri në dorëzimin pranë njësisë së lëvizshme të laboratorit ose laboratorit të testimit, sipas rastit.

4. 	Çdo transferim dhe marrje në dorëzim e mostrave ndërmjet personave ose njësive përgjegjëse dokumentohet përmes formularit të zinxhirit të ruajtjes së provës (chain of custody), i cili nënshkruhet nga palët përkatëse dhe ruhet si pjesë e dokumentacionit zyrtar të procedurës.

XI. ANALIZA E KARBURANTIT DHE GJENERIMI I REZULTATEVE

1. 	Gjatë procesit të analizimit të karburanteve dhe gjenerimit të rezultateve zbatohen dispozitat e mëposhtme:

a) Personeli i autorizuar i shoqërisë “ALBTrace CO”, sh.a., përgatit mostrat në laboratorin e lëvizshëm përkatës, të akredituar në përputhje me standardin S SH ISO/IEC 17025:2017 për metodat përkatëse të provës, dhe, përpara vendosjes së tyre në analizatorin e lëvizshëm të karburanteve, ua paraqet për evidencë përfaqësuesit të administratës doganore dhe subjektit të detyruar ose përfaqësuesit të autorizuar të tij.
b) Subjektit të detyruar ose përfaqësuesit të tij i lejohet të vëzhgojë procesin e analizës përmes dritares së posaçme të vëzhgimit të njësisë së laboratorit të lëvizshëm. 

2. Rezultati i analizës dhe vendimmarrja për përputhshmërinë bëhet si më poshtë:

2.1. Vendimmarrja për përputhshmërinë e rezultatit me kriteret e përcaktuara në këtë vendim kryhet sipas një rregulli vendimmarrjeje (Decision Rule), duke marrë në konsideratë pasigurinë e zgjeruar të matjes. 
2.2. Rezultati i analizës regjistrohet  si “KALON” ose “NUK KALON”, si më poshtë:

a) Rezultati “KALON” përcaktohet kur përmbajtja e shënjuesit në mostër, e shprehur si vlerë relative ndaj nivelit të shënjimit dhe e matur nga analizatori i karburantit, është të paktën 95%.
b) Në rast të një rezultati “KALON”, ndërmerren veprimet e mëposhtme: Analisti i laboratorit në terren printon në vend tre (3) kopje të raportit të analizës në terren. Raporti nënshkruhet nga analisti dhe i dorëzohet administratës doganore dhe subjektit të detyruar, ndërsa një kopje tjetër i paraqitet administratës doganore për nënshkrim për prezencën dhe realizimin e monitorimit. 
c) Rezultati “NUK KALON” konstatohet kur përmbajtja e shënjuesit në mostër, e matur nga analizatori  i karburantit, është nën 95%. Në rast të një rezultati të parë “NUK KALON” ndërmerren veprimet e mëposhtme:
i. Kryhet një test i dytë mbi të njëjtën mostër, me qëllim konfirmimin e rezultatit fillestar. Nëse testi i dytë jep rezultat “KALON”, kryhet një test i tretë për verifikim përfundimtar.
ii. Nëse testi i tretë jep rezultat “NUK KALON”, produkti i karburantit, objekt monitorimi, konsiderohet jo në përputhje dhe ndërmerren menjëherë masat administrative e procedurale, të parashikuara nga legjislacioni në fuqi.
iii. Nëse testi i tretë jep rezultat “KALON” produkti i karburantit,  objekt monitorimi, konsiderohet në përputhje me kërkesat ligjore. 

3. Mostra e testuar ruhet për qëllime auditimi dhe hetimi nga njësia e inspektimit në terren.

4. Testimi laboratorik kryhet mbi mostrat e marra, në përputhje me procedurat e miratuara dhe nga personel i kualifikuar, në përputhje me protokollet standarde të testimit laboratorik. Rezultatet e testimit konfirmues janë përfundimtare dhe shërbejnë si bazë zyrtare për certifikimin e rezultateve të shënjimit të karburanteve. 

5. Analizat laboratorike kryhen sipas metodave të validuara ose të verifikuara, të përshtatshme për qëllimin e testimit, në përputhje me kërkesat e standardit S SH ISO/IEC 17025:2017, duke siguruar vlefshmërinë teknike dhe besueshmërinë e rezultateve.
6. Për qëllime të testimit laboratorik të karburanteve, sasia e mbetur e karburantit nga mostra fillestare prej 500 ml, e marrë gjatë monitorimit në terren, ndahet në pesë (5) mostra me 100 ml secila. Këto mostra shpërndahen, si më poshtë vijon: 

a) 2 (dy) mostra për analistët e laboratorit për përdorim në testim dhe ruajtje për qëllime procedurale dhe ligjore; 
b) 1 (një) mostër për subjektin e detyruar ose përfaqësuesin e tij të autorizuar; 
c) 1 (një) mostër për furnizuesin e produktit të karburantit, me kërkesë të tij;  
ç)  1 (një) mostër për administratën doganore, me kërkesë të saj.

7. Në rast se nuk paraqitet kërkesë për tërheqjen e mostrave nga furnizuesi i karburantit ose administrata doganore, çdo mostër e tepërt asgjësohet nga shoqëria “ALBTrace CO”, sh.a., në përputhje me procedurat e miratuara.

8. Shishja e mostrës kryesore, e pajisur me etiketën e identifikimit, mbyllet (vuloset) dhe përdoret si mostër testimi. Shishet e tjera përgatiten veçmas dhe pajisen me etiketë identifikimi, të plotësuar nga analisti i laboratorit në terren i shoqërisë “ALBTrace CO”, sh.a., ku shënohen të paktën informacionet e mëposhtëme: numri identifikues i mostrës, lloji i karburantit, data e marrjes së mostrës dhe burimi i mostrës.

9. Njësia e inspektimit në terren dhe shoqëria “ALBTrace CO”, sh.a., dokumenton procesin përmes regjistrimit me CCTV, i cili përdoret si pjesë e dokumentacionit provues ose për qëllime verifikimi dhe vlefshmërie procedurale.

10. Testimi laboratorik i karburanteve mund të kryhet edhe pa praninë e përfaqësuesit të subjektit të detyruar, me kusht që të jetë dhënë njoftimi i rregullt dhe që njësia e inspektimit në terren të jetë e pranishme për të dëshmuar zhvillimin e procedurës.

10.Në ambientet e autoritetit doganor ngrihet dhe funksionon një laborator i pajisur me kapacitete teknike të nevojshme dhe standarde ekuivalente me laboratorët e shoqërisë “ALBTrace CO”, sh.a. Laboratori operon në përputhje me kërkesat e standardit S SH ISO/IEC 17025:2017 dhe shërben si strukturë mbështetëse për kryerjen e analizave verifikuese shtesë, me karakter konfirmues dhe kontrollues. Për sigurimin e besueshmërisë së rezultateve, laboratori mund të akreditohet për fushën përkatëse të testimit nga një organ akreditimi, nënshkrues i marrëveshjes EA MLA ose ILAC MRA.

11.	Aktivizimi i laboratorit për kryerjen e analizave bëhet vetëm në raste të arsyetuara teknikisht dhe mbi bazën e një kërkese zyrtare. Rastet e aktivizimit bëhen me kërkesë të strukturave mbikëqyrëse të autoritetit doganor, sipas manualeve përkatëse teknike. 

12.Rezultatet e analizave dokumentohen në raport zyrtar laboratorik, i cili ka karakter referues për qëllime verifikimi dhe kontrolli. Raportet e analizave ruhen dhe administrohen nga autoriteti doganor. 

XII. BASHKËPUNIMI NDËRINSTITUCIONAL DHE FILLIMI I SHËNJIMIT 

1. Të gjitha institucionet publike të Republikës së Shqipërisë, si dhe Policia e Shtetit janë të detyruara të ofrojnë asistencë, të sigurojnë akses në informacion dhe të bashkëpunojnë me shoqërinë “ALBTrace CO”,sh.a., dhe autoritetin doganor sa herë që një asistencë e tillë kërkohet  për zbatimin e këtij vendimi.

2. Regjimi i shënjimit dhe monitorimit të karburanteve fillon të zbatohet pas përfundimit të periudhës së implementimit të projektit të shënjimit të karburanteve, e cila zgjat deri në 6 (gjashtë) muaj nga hyrja në fuqi e këtij vendimi. Pas fillimit të zbatimit të këtij regjimi, asnjë produkt, që i nënshtrohet shënjimit, nuk mund të tregtohet, të importohet, të shpërndahet, të transportohet, të magazinohet, të prodhohet, të rafinohet apo të jetë objekt i operacioneve të çfarëdollojshme tregtare në territorin e Republikës së Shqipërisë, nëse nuk i është nënshtruar shërbimit të shënjimit dhe monitorimit, në përputhje me këtë vendim.

XIII. ZBATIMI DHE MASAT NDËSHKUESE

Të gjitha shkeljet, që lidhen me shënjimin e karburanteve, përveç sanksioneve të parashikuara nga legjislacioni doganor dhe fiskal në fuqi, si dhe nga çdo akt tjetër ligjor përkatës, i nënshtrohen masave administrative, fiskale dhe/ose penale, në përputhje me legjislacionin shqiptar në fuqi për akcizat, doganat dhe kundërvajtjet tatimore.

XIV. DISPOZITA TË FUNDIT 

1. Për qëllime të zbatimit  të këtij vendimi, të gjitha subjektet e detyruara të produkteve të shënjimit, tregtarët dhe/ose pronarët e pikave të shitjes së karburanteve detyrohen të paraqesin deklaratën e inventarit të produkteve të naftës në gjendje, të identifikuar sipas degës, rafinerisë ose depos përkatëse, brenda një afati prej 30 (tridhjetë) ditësh nga data e fillimit të zbatimit të regjimit të shënjimit dhe monitorimit, sipas këtij vendimi.

2. Deklarata e inventarit paraqitet pranë Drejtorisë së Përgjithshme të Doganave (DPD), sipas rastit, ku subjekti ka të regjistruar vendin kryesor të ushtrimit të veprimtarisë, dhe duhet të përmbajë të dhëna të detajuara mbi:

a) llojin e produkteve të naftës në gjendje, duke përcaktuar se këto produkte përfaqësojnë inventarin ekzistues përpara fillimit të shërbimit të shënjimit i cili do të realizohet nga shoqëria “ALBTrace CO”, sh.a., dhe do të njoftohen me shkrim të gjithë operatorët dhe palët e interesuara, të gjitha produktet e naftës që do të qarkullojnë ose do të hidhen në treg do t’i nënshtrohen detyrimisht procesit të shënjimit, në përputhje me procedurat e përcaktuara në këtë vendim;
b) sasinë ose vëllimin përkatës të produkteve në inventar;
c) vlerën përkatëse të inventarit të deklaruar.

3. Të dhënat e deklaruara në përputhje me pikat 1 dhe 2 të këtij kreu përdoren si bazë fillestare referuese për qëllime të monitorimit, kontrollit dhe verifikimit të mëtejshëm nga autoritetet kompetente, në kuadër të zbatimit të këtij vendimi.
4. Mosparaqitja e deklaratës së inventarit brenda afatit të parashikuar në pikën 1, të këtij kreu, si dhe paraqitja e të dhënave të pasakta ose të paplota trajtohet, sipas legjislacionit tatimor dhe doganor në fuqi.

5. Në vendimin nr.612, datë 5.9.2012, të Këshillit të Ministrave, “Për dispozitat zbatuese të ligjit “Për akcizat””, të ndryshuar, në pikën 1, të nenit 109/1, togfjalëshi “produktet e bardha” (gazoil dhe benzen) hiqet, si dhe shfuqizohen pikat 2 dhe 4, të këtij neni, si dhe pika 1, e nenit 109/2. 

6. 	Ngarkohen Ministria e Financave, Drejtoria e Përgjithshme e Doganave dhe shoqëria shtetёrore “ALBTrace Co.”, sh.a., për zbatimin e vendimit.
                                                      
     Ky vendim hyn në fuqi pas botimit në “Fletoren zyrtare”.


K R Y E M I N I S T R I


EDI RAMA

MINISTRI I FINANCAVE

       PETRIT MALAJ





[bookmark: _GoBack]
17

image1.jpeg
&

¥

REPUBLIKA E SHQIPERISE

KESHILLI I MINISTRAVE




